Tom Behnke (KF), 2011-04-28:
Beslutningsforslaget her er jo en genfremsættelse.
Vi har tidligere – flere gange endda – diskuteret det med dobbelt statsborgerskab, og jeg vil godt som indledning her sige, at jeg fuldt ud anerkender det dilemma, der kan opstå for nogle, at man kan komme i den situation, hvor det kan være vanskeligt at skulle vælge, og hvor det ville være mere rart og komfortabelt, at man kunne slippe for at skulle vælge, for jeg anerkender de mange, der har et ønske om muligheden for dobbelt statsborgerskab.
Der er mange, der har henvendt sig og berettet om, hvilken situation de er i, og hvorfor det lige nøjagtig for dem ville være hensigtsmæssigt, at de kunne have dobbelt statsborgerskab.
Det er jo typisk nogle, der er rejst ud i den store verden, bosætter sig der, arbejder dér og forsker der, men hvor deres udfoldelsesmuligheder i det pågældende land kan være begrænset af, at de ikke har statsborgerskab i det pågældende land.
Mange af de mennesker vil gerne have et dobbelt statsborgerskab, de vil gerne have det pågældende lands statsborgerskab for at kunne opnå de fordele, der er ved det, men de er samtidig i det dilemma, at de ikke har lyst til at afskrive sig deres danske statsborgerskab.
Det er jo et dilemma.
Jeg synes egentlig, at det også meget godt illustrerer, hvor svært dilemmaet er, fordi det vel er dem, som ønsker dobbelt statsborgerskab, der mest har en loyalitetsfølelse over for Danmark.
Altså, der er dem, der rejser ud og siger: Skidt være med det danske, det fraskriver jeg mig bare, nu tager jeg det nye, og så er det det, der er mit liv og min fremtid, og hvis jeg flytter til et tredje land på et tidspunkt, afskriver jeg også bare det andet statsborgerskab, og så har jeg et tredje statsborgerskab.
Det er jo netop dem, som ikke har rod nogen steder.
Så jeg anerkender det dilemma, det kan være, når man er et eller andet sted derude i den store verden og stadig føler en tilknytning til Danmark og det netop er derfor, man gerne vil have dobbelt statsborgerskab, så man kan bevare sit danske.
Det anerkender jeg.
Men vi har også på den anden side, og det er derfor, at det bliver til et dilemma, nogle udfordringer i forhold til de problemer, der kan være forbundet med dobbelt statsborgerskab.
Vi har de problemer, der kan være forbundet med, at en person med flere statsborgerskaber dermed også vil være i stand til at opnå flere forskellige nationalitetspas og dermed være i stand til at kunne rejse fra land til land på forskellige rejsedokumenter og dermed lave forvirring nok til, at man kan nå at gemme sig, hvis man f.eks. har lavet kriminalitet eller lignende og selv føler, at man har behov for at kunne gemme sig og komme hurtigt væk.
Den udfordring synes jeg ligger der.
Jeg synes også, der ligger en udfordring i, at hvis man har flere statsborgerskaber, vil det være muligt for en sådan person at bosætte sig i de forskellige lande, hvor man har statsborgerskab, i de perioder, hvor der f.eks. er valg til de nationale parlamenter, og dermed have stemmeret i flere forskellige lande, måske oven i købet kunne blive valgt til forsamlinger i forskellige lande.
Det er ikke hensigtsmæssigt.
Så er der også hele problemet med hensyn til den diplomatiske beskyttelse af egne borgere.
Hvad sker der, hvis flere lande gør det samtidig?
Og hvad sker der, hvis det er en konflikt, der er i forhold til et land, hvor borgeren har et statsborgerskab?
Ja, det kan man ikke, så det kan give de problemer.
Der er også familieretlige stridigheder.
Hvis man bortfører egne børn til et andet land, hvor man også har statsborgerskab, og hvor børnene måske også har statsborgerskab, er det igen meget, meget vanskeligt at kunne komme til at rede de tråde ud og håndtere de forviklinger, der bliver.
Så kan jeg heller ikke lade være med at tænke på det dilemma, der må kunne opstå, hvis man har statsborgerskab i to forskellige lande og de to lande kommer i konflikt med hinanden.
Hvor hører man så til henne?
Hvilket land er man så ven eller fjende med?
Det må selvfølgelig også give et dilemma for personen og for myndighederne i de to lande.
Hvad stiller man op med dem, der har dobbelt statsborgerskab?
Jeg skal bare sige, at under alle omstændigheder vil det kunne give problemer, og hvis vi indfører den her ordning, er det jo ikke bare for i morgen.
Så er det i al fremtid, og derfor er vi meget tilbageholdende, og derfor er det vores indstilling på nuværende tidspunkt, at vi siger nej til beslutningsforslaget.